ຂປລ, ກອງປະຊຸມຄະນະປະຈໍາສະພາແຫ່ງຊາດ ສະໄໝສາມັນປະຈໍາເດືອນກຸມພາ 2017 ໄດ້ຈັດຂຶ້ນແຕ່ວັນທີ 23-24 ກຸມພາ 2017 ທີ່ສະພາແຫ່ງຊາດ ເພື່ອຄົ້ນຄວ້າ ແລະ ພິຈາລະນາບັນຫາສໍາຄັນຈໍານວນໜຶ່ງ ໂດຍພາຍໃຕ້ການເປັນປະທານ ຂອງທ່ານນາງ ປານີ ຢ່າທໍ່ຕູ້ ປະທານສະພາແຫ່ງຊາດ, ມີບັນ ດາຄະນະປະຈໍາສະພາແຫ່ງຊາດ ແລະ ບັນດາກໍາມາທິການຕ່າງໆເຂົ້າຮ່ວມ.
ກອງປະຊຸມໃນຄັ້ງນີ້, ຄະນະປະຈໍາສະພາແຫ່ງຊາດ ຈະໄດ້ຄົ້ນຄວ້າ, ຮັບຟັງ ແລະ ພິຈາລະນາຮັບຮອງບັນຫາ ສໍາຄັນຈໍານວນໜຶ່ງ ເປັນຕົ້ນແມ່ນຈະໄດ້ຮັບຟັງລາຍງານ ບັນດາເອກະສານ ທີ່ຈະລາຍງານຕໍ່ກອງປະຊຸມ ກົມການເມືອງສູນກາງພັກ ຄື: ການກະກຽມກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດຊຸດທີ VIII, ແຜນການຢ້ຽມຢາມສັນຖະວະໄມຕີ ຢ່າງເປັນທາງການ ສສ ຫວຽດນາມ ຂອງຄະນະຜູ້ແທນຂັ້ນສູງ ຂອງສະພາແຫ່ງຊາດ, ການເລືອກຕັ້ງແທນສະມາຊິກສະພາແຫ່ງຊາດ ເຂດເລືອກຕັ້ງທີ 7 ແຂວງໄຊຍະບູລີ, ຮັບຟັງການຮຽບຮຽງກົດໝາຍຈໍານວນ 4 ສະບັບ ຂອງສະພາແຫ່ງຊາດ, ຮັບຟັງລາຍງານຜົນສໍາເລັດຂອງກອງປະຊຸມ ສະພາປະຊາຊົນທ້ອງຖິ່ນ, ຮັບຟັງຜົນການຮຽບຮຽງກົດໝາຍ ວ່າດ້ວຍສົ່ງເສີມການລົງທຶນ ທີ່ຈະນໍາເຂົ້າພິຈາລະນາ ໃນກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດຊຸດທີ VIII, ຮັບຟັງການອອກແບບ ຫໍສະພາແຫ່ງຊາດຫລັງໃໝ່. ພ້ອມດຽວກັນນີ້, ກໍຈະໄດ້ພິຈາລະນາຮັບຮອງ ເອົາສັນຍາມອບໜີ້ບໍລິສັດ ລີເຈັນ ຈໍາກັດຜູ້ດຽວ, ພິຈາລະນາຂໍອະນຸມັດແຕ່ງຕັ້ງ ຄະນະກໍາມະການໄອຍະການປະຊາຊົນ ແລະ ພິຈາລະນາຄໍາຮ້ອງຂໍຄວາມເປັນທໍາ ຂອງ ນາງ ຄອນສະໝຸດ (ໂຈດ), ນາງ ສີທອນ, ນາງບົວຈັນ ແລະ ນາງ ບົວສະຫວັນ (ຈໍາເລີຍ)./.